Operațiune antiteroristă împotriva facțiunii Armatei Roșii la Berlin. Două persoane, arestate
- Moraru Iulia
- 3 martie 2024, 15:54
Două persoane au fost reținute la Berlin într-o operațiune de căutare desfășurate în legătură cu presupuși teroriști afiliați la Facțiunea Armata Roșie (RAF), potrivit informațiilor furnizate de poliția din landul Saxonia Inferioară.
De-a lungul deceniilor, autoritățile au căutat neobosit membrii rămași în libertate din Facțiunea Armata Roșie, cunoscuți sub numele de grupul Baader-Meinhof, în amintirea fondatorilor lor, Andreas Baader și Ulrike Meinhof.
Operațiune antiteroristă vizând facțiunea Armata Roșie
Conform unei purtătoare de cuvânt a poliției, în timpul arestării au fost auzite împușcături, dar nu au fost înregistrate răni.
Identitatea celor două persoane este subiectul unei investigații în desfășurare, a mai menționat aceasta.
După un raid extins efectuat în cartierul Friedrichshain din Berlin în primele ore ale dimineții, au avut loc arestările, la care au participat atât forțe de poliție naționale, cât și municipale.
RAF, responsabilă de uciderea a zeci de oameni
Potrivit autorităților, Facțiunea Armata Roșie este responsabilă pentru uciderea a peste 30 de persoane și rănirea a peste 200, în timpul activității sale din anii 1970. Printre victime s-au numărat oficiali, polițiști, oameni de afaceri și soldați americani, potrivit Agerpres.
Recent, poliția din Berlin a comunicat arestarea unei foste militante a RAF, Daniela Klette.
Aceasta, membră a cunoscutei organizații teroriste germane, cunoscută sub numele de Facțiunea Armata Roșie, a fost reținută la Berlin, după ani de zile în care a reușit să evite autoritățile care o căutau pentru infracțiuni precum jaf armat și tentativă de omor.
Membră din Armata Roșie, arestată la Berlin
La 65 de ani, Klette a fost parte din ceea ce s-a numit "a treia generație" a organizației teroriste de stânga. Ea și alți doi membri ai Facțiunii Armate Roșii, Burkhard Garweg și Ernst-Volker Staub, au fost căutați în legătură cu mai multe jafuri armate și cel puțin o tentativă de omor.
"Poliția a reușit ieri noaptea să o rețină pe Daniela Klette într-un apartament din Berlin", a anunțat Friedo de Vries, șeful departamentului de investigații criminale din Saxonia Inferioară, la o conferință de presă organizată marți, 27 februarie.
El a precizat că femeia nu a opus rezistență.